የኢትዮጵያ አየር መንገድ 3.15 ቢሊዮን ብር አተረፈ
የኢትዮጵያ አየር መንገድ ባለፈው ሰኔ ወር በተጠናቀቀው እ.ኤ.አ. የ2013/2014 በጀት ዓመት 3.15 ቢሊዮን ብር የተጣራ ትርፍ ማግኘቱ ታወቀ፡፡ አየር መንገዱ ያገኘው ትርፍ በ69 ዓመት ታሪኩ ካስመዘገበው ትርፍ መጠን የላቀ ሲሆን፣ ባለፈው በጀት ዓመት ካስመዘገበው 2.3 ቢሊዮን ብር የተጣራ ትርፍ የ53 በመቶ ብልጫ አለው፡፡ የኢትዮጵያ አየር መንገድ አንድ ከፍተኛ የሥራ ኃላፊ ለሪፖርተር እንደገለጹት፣ የአውሮፓ ኢኮኖሚ መቀዛቀዝ፣ የነዳጅ ዋጋ ንረትና የኢቦላ በሽታ ወረርሽኝ ዓለም አቀፍ አየር መንገዶችን የተፈታተኑ ችግሮች ናቸው፡፡ የኢትዮጵያ አየር መንገድ የገጠሙትን ችግሮች ተቋቁሞ በ2013/2014 በጀት ዓመት 46.5 ቢሊዮን ብር ገቢ መሰብሰቡን፣ ይህም ከባለፈው ዓመት ሲነፃፀር የ21 በመቶ ብልጫ እንዳለው ኃላፊው ተናግረዋል፡፡ አየር መንገዱ በበጀት ዓመቱ ስድስት ሚሊዮን መንገደኞችና 187,000 ቶን ካርጐ ማጓጓዙን፣ ይህም የ13 እና የሰባት በመቶ ዕድገት እንዳሳየ ከአየር መንገዱ የተገኘው መረጃ ያሳያል፡፡ ‹‹ይህ ታሪካዊ የሆነ አፈጻጸም ሊገኝ የቻለው አየር መንገዱ የሚከተለው ትክክለኛ የቢዝነስ ስትራቴጂ፣ በራዕይ 2025 የዕድገት መርሐ ግብር የተጠቀሙት ዕቅዶች በተሳካ ሁኔታ መተግበራቸውና በአጠቃላይ የአየር መንገዱ ማኔጅመንትና ሠራተኞች ተግተው በመሥራታቸው ነው፤›› ብለዋል ኃላፊው፡፡ ‹‹የተጠናቀቀው በጀት ዓመት ለአየር መንገዱ የስኬት ዘመን ነበር፤›› ያሉት ኃላፊው፣ አሥር ያህል ዓለም አቀፍ ሽልማቶች እንደተበረከቱለት ተናግረዋል፡፡ ከእነዚህም መካከል በአፍሪካ አየር መንገዶች ማኅበር ምርጥ የአፍሪካ አየር መንገድ ተብሎ መሰየሙ፣ የዓለም አቀፍ የአየር ትራንስፖርት ማኅበር ለመጀመሪያ ጊዜ ከአፍሪካ ትልቁ አየር መንገድ ለመሆኑ ዕውቅና መስጠቱ፣ በአሜሪካው ቦይንግና በካናዳው ቦምባርደየር የተሰጡት ሽልማቶች ተጠቃሽ ናቸው፡፡ የኢትዮጵያ አየር መንገድ በተጠናቀቀው በጀት ዓመት ያስመዘገበው ውጤት የተገኘው አብዛኛዎቹ ታዋቂ የአፍሪካ አየር መንገዶች ኪሳራ ውስጥ በተዘፈቁበት ወቅት እንደሆነ የአቪዬሽን ተንታኞች ያስረዳሉ፡፡ ካፖ የተሰኘው ታዋቂ ዓለም አቀፍ የአቪዬሽን መረጃ አቅራቢና ተንታኝ መረጃ እንደሚያሳየው፣ ኬንያ ኤርዌስ እ.ኤ.አ. ከሚያዝያ እስከ መስከረም 2014 ባሉት ስድስት ወራት ውስጥ 139 ሚሊዮን ዶላር፣ ሳውዝ አፍሪካ ኤርዌይስ እ.ኤ.አ. መጋቢት 2014 በተጠናቀቀው በጀት ዓመት 223 ሚሊዮን ዶላር፣ ኢጅብት ኤር እ.ኤ.አ. በሰኔ 2014 በተጠናቀቀው በጀት ዓመት 350 ሚሊዮን ዶላር ኪሳራ አስመዝግበዋል፡፡ የኢትዮጵያ አየር መንገድ አዳዲስ አውሮፕላኖችን እያስገባና ያሉትን ዓለም አቀፍ መዳረሻዎችን በፍጥነት እያሳደገ ነው፡፡ እ.ኤ.አ. በ2015 ወደ ቶኪዮና ሎስ አንጀለስ አዳዲስ በረራዎች የሚጀምር ሲሆን፣ ቶኪዮ ለአየር መንገዱ በእስያ 11ኛ መዳረሻ ትሆናለች፡፡ አየር መንገዱ በአሁኑ ወቅት የ84 ዓለም አቀፍ መዳረሻዎችና የ67 አውሮፕላኖች ባለቤት ነው፡፡ ካፖ በቅርቡ ስለ አፍሪካ አየር መንገዶች ባወጣው ትንታኔ የኢትዮጵያ አየር መንገድ በከፍተኛ ፍጥነት በማደግ ላይ መሆኑንና በአፍሪካና በእስያ ያለውን የገበያ ድርሻ በማስፋት ላይ እንደሆነ ጠቅሷል፡፡ አየር መንገዱ በየዓመቱ 25 በመቶ ዕድገት በማሳየት ባለፉት ጥቂት ዓመታት በእጥፍ እንዳደገ የካፖ መረጃ ያስረዳል፡፡ የኢትዮጵያ አየር መንገድ በገቢና ትርፍ ከአፍሪካ ቀዳሚ መሆኑን፣ በመንገደኞች ብዛት ግን የደቡብ አፍሪካ ኤርዌይስ ቀዳሚ መሆኑን ካፖ አስታውቋል፡፡ የኢትዮጵያ አየር መንገድ እ.ኤ.አ. በ2014 ስድስት ሚሊዮን መንገደኞች ማጓጓዙን፣ ይህም እ.ኤ.አ. ከ2008 ጋር ሲነፃፀር በሦስት እጥፍ ማደጉን ካፖ ዘግቧል፡፡ የደቡብ አፍሪካ ኤርዌይስ እ.ኤ.አ. በ2014 7.1 ሚሊዮን መንገደኞች አጓጉዟል፡፡ እ.ኤ.አ. በ2008 ያጓጓዘው 7.4 ሚሊዮን መንገደኞች ስለሆነ የመንገደኞች ቁጥር መቀነሱን፣ የኢትዮጵያ አየር መንገድ ደግሞ የመንገደኞች ቁጥር በየዓመቱ የ15 በመቶ ዕድገት እንዳሳየ የጠቀሰው ካፖ፣ የደቡብ አፍሪካና ሌላው በዓመት ሰባት ሚሊዮን መንገደኞች የሚያጓጉዘውን ኢጂፕት ኤር በልጦ በመንገደኞች ቁጥርም ከአፍሪካ ቀዳሚው እንደሚሆን ካፖ ተንብይዋል፡፡ የኢትዮጵያ አየር መንገድ በ2025 ገቢውን 10 ቢሊዮን ዶላር፣ የአውሮፕላን ብዛት 120፣ ዓለም አቀፍ መዳረሻዎቹን 92፣ የመንገደኞች ቁጥር 18 ሚሊዮን ለማድረስ አቅዶ በመንቀሳቀስ ላይ ነው፡፡ ዋና ሥራ አስፈጻሚው አቶ ተወልደ ገብረ ማርያም አየር መንገዱ በራዕይ 2025 የተቀመጡትን ዕቅዶች ከወዲሁ በማሳካት ላይ እንደሆነ ተናግረዋል፡፡ አየር መንገዱ ከኢትዮጵያ ተሻግሮ በሌሎች የአፍሪካ አገሮች በሽርክና አየር መንገዶችና ክልላዊ መናኸሪያ በማቋቋም ላይ ይገኛል፡፡ በምዕራብ አፍሪካ ቶጐ ሎሜ በሚገኘው አስካይ አየር መንገድና በማላዊ አየር መንገድ ላይ ኢንቨስት ያደረገ ሲሆን፣ በደቡብ ሱዳን አዲስ አየር መንገድ ለማቋቋም ከደቡብ ሱዳን መንግሥት ጋር የመግባቢያ ሰነድ ተፈራርሟል፡፡ በተመሳሳይ በዲሞክራቲክ ኮንጐ ወይም ሩዋንዳ ክልላዊ መናኸሪያ ለማቋቋም በመደራደር ላይ ይገኛል፡፡ በርከት ያሉ ክልላዊ መናኸሪያዎች ማቋቋም በራዕይ 2025 ከተቀመጡ በርካታ ዕቅዶች አንዱ መሆኑን አቶ ተወልደ ተናግረዋል፡፡